S-2173/2006

Mál þetta, sem dómtekið var 18. janúar 2007, er höfðað með ákæru, útgefinni af lögreglustjóranum í Reykjavík 12. desember 2006, á hendur B-kk-þgf B-kk-þgf B-kk-þgf, [...], Dofraborgum 26, Reykjavík. Ákærða eru gefin að sök eftirtalin fíkniefnalagabrot framin í Reykjavík á árinu 2006:

1. Miðvikudaginn 6. september á veitingastaðnum Grillhúsinu, Tryggvagötu 20, Reykjavík, haft í vörslum sínum 0,92 g af hassi, sem lögreglumenn fundu við leit.

2. Miðvikudaginn 1. nóvember að Laugavegi 76, haft í vörslum sínum samtals 0,38 g af hassi, sem lögreglumenn fundu við leit.

Er þetta talið varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að gerð verði upptæk 1,30 g af hassi, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Þess er krafist að ákærði verði dæmdur til refsingar.

Verjandi ákærða krefst vægustu refsingar er lög leyfa og hæfilegrar þóknunar að mati dómsins sem greiðist úr ríkissjóði.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júlí 1965. Samkvæmt sakavottorði ákærða hefur hann verið dæmdur fyrir brot gegn umferðarlögum, síðast á árinu 1989, og hefur það ekki áhrif á ákvörðun refsingar í máli þessu. Hinn 15. apríl 1997 var ákærði dæmdur í þriggja mánaða fangelsi, skilorðsbundið í tvö ár, fyrir brot gegn 244. gr. almennra hegningarlaga. Þá var ákærði dæmdur í 5 mánaða fangelsi, skilorðsbundið í 2 ár, hinn 7. október 1997, fyrir brot gegn 248. gr. almennra hegningarlaga. Var þá dómurinn frá 14. apríl 1997 dæmdur með. Með lögreglustjórasátt 27. október 2005 gekkst ákærði undir greiðslu 28.000 kr. sektar fyrir fíkniefnalagabrot. Þá gekkst ákærði undir greiðslu 20.000 kr. sektar með lögreglustjórasátt 17. nóvember 2005, fyrir brot gegn 244. gr. almennra hegningarlaga. Jafnframt var ákærði hinn 8. mars 2006 dæmdur í eins mánaðar fangelsi, skilorðsbundið í tvö ár, auk greiðslu 50.000 kr. sektar, fyrir brot gegn 244. gr. almennra hegningarlaga og umferðarlagabrot. Var refsing ákærða ákveðin sem hegningarauki. Með brotum sínum nú hefur ákærði rofið skilorð dómsins frá 8. mars 2006. Til þess er að líta að brot þau sem ákærði er nú sakfelldur fyrir eru ekki samkynja þeim sem ákærði var dæmdur fyrir í téðum dómi. Þá er um smáræði að tefla. Með vísan til 60. gr. almennra hegningarlaga nr. 19/1940 þykir því rétt að láta skilorðsdóminn haldast. Er refsing ákærða hæfilega ákveðin, með hliðsjón af 77. gr. almennra hegningarlaga nr. 19/1940, 31.000 kr. sekt í ríkissjóð, en vararefsing skal vera fangelsi í 4 daga.

Að kröfu ákæruvaldsins og með vísan til framangreindra laga- og reglugerðarákvæða eru gerð upptæk 1,30 grömm af hassi sem haldlögð voru.

Samkvæmt 1. mgr. 165. gr. laga nr. 19/1991 um meðferð opinberra mála ber að dæma ákærða til greiðslu sakarkostnaðar. Er þar um að ræða þóknun skipaðs verjanda ákærða, H-kk-ef I-kk-ef hrl., sem þykir hæfilega ákveðin 48.900 kr., að meðtöldum virðisaukaskatti.

Af hálfu ákæruvaldsins sótti málið E-kk-nf L-kk-nf fulltrúi.

Dóm þennan kveður upp S-kvk-nf B-kvk-nf, settur héraðsdómari.

D ó m s o r ð :

Ákærði, B-kk-nf B-kk-nf B-kk-nf, greiði 31.000 króna sekt til ríkissjóðs innan fjögurra vikna frá uppkvaðningu dóms þessa, en sæti ella fangelsi í 4 daga.

Ákærði sæti upptöku á 1,30 grömmum af hassi.

Ákærði greiði í sakarkostnað 48.900 króna þóknun skipaðs verjanda síns, H-kk-ef I-kk-ef hæstaréttarlögmanns.

S-kvk-nf B-kvk-nf